L'article 5.2 del Decret 32/2006, de 28 de febrer, pel qual es regula la Junta Arbitral de Contractes d'Integració creada per la Llei 2/2005, de 4 d'abril, determina que la Junta Arbitral pot aprovar el seu reglament de règim intern.
Mitjançant la Resolució ARP/2426/2006, de 17 de juliol, es van nomenar els membres que integren aquest òrgan.
En la seva sessió de 16 de març de 2007, la Junta Arbitral de Contractes d'Integració, a proposta del seu president, ha aprovat per unanimitat el Reglament de règim intern.
En conseqüència, i en ús de les atribucions que m'han estat conferides d'acord amb l'article 1.2 del Decret 32/2006 i el Decret 659/2006, de 27 de desembre, de reestructuració del Departament d'Agricultura, Alimentació i Acció Rural,
Donar publicitat al Reglament de règim intern de la Junta Arbitral de Contractes d'Integració, que es publica a l'annex d'aquesta Resolució.
Reglament de règim intern de la Junta Arbitral de Contractes d'Integració
El Decret 32/2006, de 28 de febrer, pel qual es regula la Junta Arbitral de Contractes d'Integració preveu, en el seu article 5.2, la possibilitat que la Junta mateixa, un cop establerta, aprovi el seu Reglament de règim intern per al desenvolupament del seu funcionament.
La Junta ha aprovat aquest Reglament per unanimitat, a proposta del seu president, en la sessió de 16 de març de 2007.
Aquest Reglament s'adapta a la Llei 2/2005, de 4 d'abril, de contractes d'integració, al Decret 32/2006, de 28 de febrer, així com a la Llei 60/2003, de 23 de desembre, d'arbitratge.
D'altra banda, s'han introduït un seguit de preceptes orientats al bon funcionament de la Junta i a la celebració de les seves reunions amb la finalitat de reforçar-ne l'eficàcia.
La Junta Arbitral de Contractes d'Integració és l'òrgan de naturalesa arbitral competent per resoldre totes les qüestions litigioses relacionades amb l'aplicació de la Llei 2/2005, de 4 d'abril, de contractes d'integració.
2.1 La Junta Arbitral de Contractes d'Integració està formada per:
Les vocalies, integrades pels membres següents:
Una vocalia en representació de cadascuna de les organitzacions més representatives dels integrats o les integrades.
Una vocalia en representació de cadascuna de les organitzacions més representatives dels integradors o les integradores.
En tot cas, la representació de les organitzacions més representatives dels integrats o les integrades i dels integradors o les integradores ha de ser paritària.
Una vocalia en representació del Consell de Col·legis d'Advocats de Catalunya.
Una vocalia corresponent a un advocat o una advocada de la Generalitat de Catalunya adscrit o adscrita a la unitat departamental del Gabinet Jurídic al Departament d'Agricultura, Alimentació i Acció Rural.
La secretaria, amb veu però sense vot, ha de tenir la condició de funcionari/ària del Departament i ser llicenciat/ada en dret.
En cas d'absència, les persones membres titulars són substituïdes per les persones membres suplents designades d'acord amb l'article 2.5 del Decret 32/2006.
2.2 Les persones membres de la Junta Arbitral i també les seves suplents, estan obligades a guardar secret sobre el sentit de les deliberacions, fins i tot després d'haver finalitzat el seu mandat.
La intervenció de la Junta Arbitral es produeix a instància de part, quan alguna de les parts signatàries d'un contracte d'integració en el qual s'hagi pactat expressament la clàusula de submissió arbitral, sol·licita per escrit la instrucció del procediment arbitral.
Si ho sol·licita una part i no està prevista la clàusula en el contracte, la Junta adverteix aquesta circumstància a l'altra part per tal que manifesti la seva conformitat a sotmetre's a l'arbitratge.
Si en el termini de quinze dies no s'ha comunicat res a la Junta, la petició serà desestimada segons s'estableix a l'article 11.a) d'aquest Reglament.
Les persones membres de la Junta Arbitral i els seus suplents s'han d'abstenir d'intervenir en els procediments quan tinguin una relació personal, professional o comercial amb alguna de les parts contractants, així com en els casos establerts amb caràcter general a la legislació de procediment administratiu.
En tots aquests supòsits qualsevol de les parts interessades pot promoure la seva recusació en qualsevol moment del procediment, mitjançant escrit motivat adreçat al/a la president/a de la Junta Arbitral.
La part que recusi ha d'exposar els motius per escrit, acompanyat de les proves corresponents, dins dels quinze dies hàbils següents a aquell en què tingui coneixement de les circumstàncies que puguin donar lloc a dubtes justificats sobre la imparcialitat o independència del recusat.
En altre cas no s'admetrà la recusació.
Si el recusat accepta com a certa la causa de recusació, així es resol sense més tràmit.
En cas contrari, si la Junta admet a tràmit la recusació, es concedeix al recusat un termini de cinc dies perquè faci al·legacions i proposi proves.
Practicades totes les proves admeses, l'incident és resolt per la Junta.
La recusació no atura el curs de l'arbitratge fins al pronunciament del laude.
La decisió sobre les recusacions l'adopta la Junta Arbitral i resta exclosa de la votació la persona recusada.
El membre obligat a abstenir-se ho comunicarà mitjançant un escrit adreçat al president o la presidenta abans de la discussió de l'assumpte, o verbalment durant la sessió corresponent quan se n'adoni, i s'ha d'absentar de la reunió.
A l'efecte de la realització de les sessions, deliberacions i preses d'acords, la Junta Arbitral s'entendrà vàlidament constituïda quan estiguin presents el/la president/a i el/la secretari/ària o les persones suplents i, al menys, la meitat de les persones vocals representants dels/de les integradors/es i la meitat de les persones representants dels/de les integrats/ades.
Els acords de la Junta Arbitral, inclosa la decisió d'acceptació o, si escau, de no admissió de l'arbitratge, s'adopten per majoria i en cas d'empat dirimeix el vot del/de la president/a, sens perjudici del que disposa l'article 26.
Els càrrecs de president/a de la Junta Arbitral i de les persones vocals són gratuïts.
Això no obstant, el Govern fixa mitjançant acord els drets d'assistència a percebre per la concurrència a les seves sessions.
Addicionalment, en cas de desplaçaments es reportaran els drets corresponents al rescabalament de les despeses de desplaçament, manutenció i pernoctació derivats de la concurrència als actes que se celebrin amb la finalitat d'aplicar el sistema arbitral.
Així mateix, el Govern aprova, si escau, els paràmetres per a la determinació de les retribucions corresponents a les propostes de laude que elaborin les persones membres de la Junta i als dictàmens encarregats a advocats/ades o juristes externs/es.
En cas que la complexitat de les qüestions litigioses sotmeses a la Junta ho fes aconsellable, el/la president/a, escoltada la Junta, podrà encarregar dictàmens jurídics sobre les mateixes a advocats/ades en exercici o a juristes de reconeguda competència.
Els/Les advocats/ades seran designats/ades entre els/les inclosos/es a la llista proporcionada pel Consell de Col·legis d'Advocats de Catalunya.
Les ponències relatives als assumptes competència de la Junta, amb o sense dictamen extern, seran repartides entre les persones membres pel/per la president/a tenint en compte la matèria del laude, l'especialització i l'experiència d'aquestes persones membres amb la finalitat que elaborin les propostes de laude o facin el seguiment si s'encarrega a un/a advocat/ada o jurista extern.
Les peticions de laude que es formulin davant la Junta Arbitral d'Integració s'han de lliurar d'entrada al registre de la Junta.
El/La secretari/ària ha d'acusar recepció de la petició.
El procediment arbitral es regeix pels principis d'igualtat, audiència, contradicció i economia processal, d'acord amb el que estableix el Decret 32/2006, de 28 de febrer, i a la normativa vigent que li és aplicable.
La sol·licitud d'arbitratge de la part demandant es presenta davant la seu de la Junta Arbitral mitjançant escrit en el qual cal determinar els fets en què es fonamenta, la naturalesa i les circumstàncies de la controvèrsia i les pretensions que formula.
L'escrit de sol·licitud, en el qual la part demandant pot sol·licitar la pràctica de proves, s'ha d'acompanyar del contracte d'integració i, si escau, dels documents acreditatius de la representació en què s'actua i de la resta de documents que consideri convenients.
La Junta Arbitral pot inadmetre la sol·licitud d'arbitratge en els supòsits següents:
a) En cas d'absència de la clàusula de submissió arbitral en el contracte d'integració o de la seva caducitat.
b) En cas que les qüestions litigioses no es fonamentin en aplicació de la Llei 2/2005, de 4 d'abril, de contractes d'integració.
c) En cas que la clàusula de submissió arbitral contravingui l'ordenament jurídic.
d) En el supòsit que l'objecte de l'arbitratge siguin qüestions manifestament indisponibles per les parts.
En cas d'admissió de la sol·licitud d'arbitratge, la Junta Arbitral notifica a les parts la resolució d'inici de l'expedient i dóna trasllat de la demanda a l'altra part perquè formuli la seva resposta per escrit, aporti els documents que consideri pertinents i sol·liciti, si escau, la pràctica de proves en el termini que en cada cas es determini, que en cap cas no serà inferior a vint dies.
El termini de proposició de proves serà de vint dies i el de pràctica, de trenta.
Llevat que hi hagi un acord en contra de les parts, la Junta pot prendre les actuacions d'instrucció del procediment següents:
a) La part demandant no presenti correctament emplenada la demanda d'acord amb l'article 7.2 del Decret 32/2006 dins el termini, la Junta ha de donar per acabades les actuacions, llevat que, escoltada la part demandada, manifesti la seva voluntat d'exercir alguna pretensió.
b) La part demandada no presenti la contestació dins el termini, la Junta continua les actuacions, sense que aquesta omissió es consideri com a conformitat o admissió dels fets al·legats per la part demandant.
c) Una de les parts no comparegui a una audiència o no presenti proves, la Junta pot continuar les actuacions i dictar el laude amb fonament a les proves de què disposi.
Llevat que hi hagi un acord en contra de les parts, la Junta pot nomenar, d'ofici o a instància d'una part, un o més perits perquè dictaminin sobre matèries concretes, i requerir qualsevol de les parts perquè faciliti al perit tota la informació pertinent, li presenti per a la seva inspecció tots els documents o objectes pertinents o li'n proporcioni accés.
Llevat que hi hagi un acord en contra de les parts, quan una part ho sol·liciti o quan la Junta ho consideri necessari es pot acordar que el perit, després de la presentació del dictamen, participi en una audiència en la qual les persones àrbitres i les parts, per si o assistides d'altres perits, el poden interrogar.
El que preveuen els apartats precedents s'entén sens perjudici de la facultat de les parts, llevat que hi hagi un acord en contra, d'aportar dictàmens pericials per perits designats lliurement.
15.1 La reconvenció i la contestació a la mateixa, en el seu cas, es tramitaran segons el que disposen l'article 4.c) de la Llei 60/2003, de 23 de desembre, d'arbitratge, i el seu l'article 29.2.
15.2 Llevat que hi hagi un acord en contra de les parts, qualsevol d'aquestes pot modificar o ampliar la seva demanda o contestació durant el curs de les actuacions arbitrals, llevat que la Junta ho consideri improcedent per raó de la demora amb què s'hagi fet.
a) Qualsevol notificació o comunicació es considera rebuda el dia en què hagi estat lliurada personalment a la part destinatària o en què hagi estat lliurada al domicili, la residència habitual, l'establiment o l'adreça.
Així mateix, és vàlida la notificació o comunicació realitzada per tèlex, fax o un altre mitjà de telecomunicació electrònic, telemàtic o d'una altra classe semblant que permetin la tramesa i la recepció d'escrits i documents que deixi constància de la tramesa i recepció i que hagin estat designats per la part interessada.
En cas que no es descobreixi, després d'una indagació raonable, cap d'aquests llocs, es considera rebuda el dia en què hagi estat lliurada o s'hagi intentat el lliurament, per correu certificat o qualsevol altre mitjà que deixi constància, a l'últim domicili, residència habitual, adreça o establiment coneguts de la part destinatària.
b) Els terminis establerts es computen des de l'endemà del dia de recepció de la notificació o comunicació.
17.1 Per a l'assistència judicial en la pràctica de proves és competent el jutjat de primera instància del lloc de l'arbitratge o el del lloc on s'ha de prestar l'assistència.
17.2 Per a l'adopció judicial de mesures cautelars és tribunal competent el del lloc en el qual el laude hagi de ser executat i, si no, el del lloc on les mesures hagin de produir la seva eficàcia, de conformitat amb el que preveu l'article 724 de la Llei d'enjudiciament civil.
La Junta Arbitral decideix si s'han de celebrar audiències per a la presentació d'altres al·legacions, la pràctica de proves i l'emissió de conclusions.
Les parts seran citades a totes les audiències amb una antelació mínima de deu dies i hi podran intervenir directament o mitjançant els seus representants.
De totes les al·legacions escrites i documents que una part aporti a la Junta Arbitral en dóna trasllat a l'altra part.
19.1 El laude, que conté el pronunciament de la Junta sobre la controvèrsia, s'adopta per majoria, es dicta per escrit i ha de ser signat per totes les persones membres de la Junta Arbitral, amb constància de la data i el lloc de l'arbitratge.
Les persones membres de la Junta Arbitral poden expressar en el laude el seu parer discrepant.
A aquests efectes poden reflectir en un vot particular la seva opinió discrepant defensada durant la deliberació, tant si es refereix a la decisió com a la motivació o adherir-se a un altre vot particular formulat, sempre que ho manifestin abans que no s'aixequi la reunió.
El vot particular es tramet al president o la presidenta en el termini de cinc dies, degudament signat, i s'incorpora al laude.
19.2 El termini per a l'emissió del laude és de sis mesos comptat des de la data en què la Junta Arbitral, un cop rebuda la sol·licitud d'arbitratge, comunica a les parts l'inici del procediment arbitral.
Aquest termini és prorrogable per un termini no superior a tres mesos, per decisió motivada de la mateixa Junta.
En qualsevol cas la inactivitat de les parts durant la instrucció del procediment no impedeix continuar les actuacions i dictar el laude d'acord amb les proves de què es disposin.
19.3 Els laudes, després de l'encapçalament adient, contenen en capítols separats els antecedents de fet, els fonaments jurídics i les conclusions.
En l'encapçalament del laude s'han d'identificar les persones membres que han intervingut en la deliberació i votació, el o la ponent o ponents que l'hagin redactat, en els termes de l'article 7 i, si escau, les persones membres que hi formulin vots particulars.
Si en el decurs del procediment d'arbitratge les parts arriben a un acord sobre l'objecte del litigi, aquest acord s'ha de comunicar a la Junta Arbitral en el termini de tres dies.
La Junta Arbitral donarà per finalitzada la seva actuació i si ambdues parts ho sol·liciten dictarà laude de conformitat llevat que l'acord sigui contrari a la llei, a l'ordre públic o perjudiqui a terceres persones.
En qualsevol moment abans de dictar-se el laude, les parts, de comú acord, poden desistir de l'arbitratge.
Aquest acord s'ha de comunicar a la Junta Arbitral en el termini de tres dies a fi que dicti el corresponent acord de finalització del procediment.
21.1 La Junta Arbitral ha de notificar el laude a les parts en el termini de deu dies de la manera que han convingut o, en el seu defecte, mitjançant el lliurament a cada part d'un exemplar signat.
21.2 La Junta Arbitral no dóna publicitat als laudes, llevat d'acord entre les parts.
Malgrat això, i mantenint la confidencialitat de les parts, la Junta Arbitral pot confegir-los en una memòria anual on es fa ressenya succinta del laude i es reprodueixen els fets i fonaments de dret.
Qualsevol de les parts pot sol·licitar a la Junta Arbitral, en el termini dels deu dies següents a la notificació del laude, la correcció de qualsevol errada de càlcul, de còpia, tipogràfic o de naturalesa similar, o que aclareixi algun punt o part del laude, o el seu complement pel que fa a peticions formulades i no resoltes.
La Junta Arbitral, amb l'audiència prèvia de l'altra part, resol sobre les sol·licituds de correcció d'errades i d'aclariments en el termini de deu dies i sobre les sol·licituds de complement en el termini de vint dies.
Dins dels deu dies següents a la data del laude, la Junta Arbitral pot procedir d'ofici a la correcció de les errades esmentades a l'apartat primer d'aquest article.
Transcorreguts els terminis assenyalats als apartats anteriors el laude esdevé definitiu.
23.1 Contra el laude definitiu es pot exercir l'acció d'anul·lació pels motius i d'acord amb el procediment que regula la Llei 60/2003, de 23 de desembre, d'arbitratge.
En el supòsit d'exercici de l'acció d'anul·lació el laude és executable en les condicions que estableix la Llei esmentada.
23.2 El laude ferm produeix efectes de cosa jutjada i davant d'aquest únicament es pot sol·licitar la revisió d'acord amb el que estableix la Llei d'enjudiciament civil per a les sentències fermes.
L'execució forçosa dels laudes es regeix pel que disposa la Llei d'enjudiciament civil.
Per a l'execució forçosa del laude és competent el jutjat de primera instància del lloc en el qual s'hagi dictat, d'acord amb el que preveu l'article 545.2 de la Llei d'enjudiciament civil i, si escau, el que preveu l'article 958 de la Llei d'enjudiciament civil de 1881.
Per conèixer de l'acció d'anul·lació del laude és competent l'Audiència Provincial del lloc on aquell s'hagi dictat.
25.1 El català és la llengua d'ús normal i preferent de la Junta Arbitral.
Totes les persones en les seves relacions amb la Junta tenen el dret a utilitzar la llengua oficial que elegeixen, el català, el castellà o l'aranès.
25.2 La Junta, llevat que hi hagi oposició d'alguna de les parts, pot ordenar que, sense necessitat de procedir a la traducció, qualsevol document sigui aportat o qualsevol actuació realitzada en un idioma dels oficials a Catalunya.
El/La president/a podrà dictar les resolucions necessàries per a la tramitació del procediment, llevat el dictat del laude amb assistència del/de la secretari/ària.
Malgrat això, les resolucions del/de la president/a de la Junta relatives a l'acceptació/denegació de la recusació dels membres de la Junta; la denegació a tràmit de l'arbitratge; a la reconvenció i la contestació a la mateixa; l'ampliació o modificació de la demanda i la contestació; la denegació de prova; la finalització de l'actuació de la Junta Arbitral; l'aclariment i el complement de laude; l'execució del laude i la seva suspensió; l'aixecament; l'adopció/denegació de mesures cautelars, podran ser impugnades davant de la Junta, en el termini de tres dies esmentant la infracció comesa.
Admès a tràmit el recurs de reposició, s'ha de concedir a les altres parts personades un termini comú de cinc dies per impugnar-lo, si ho consideren convenient.
Transcorregut el termini d'impugnació, s'hagin presentat escrits o no, la Junta ha d'emetre resolució sense més tràmits, mitjançant interlocutòria, en un termini de cinc dies.
La presentació de la impugnació suspendrà, fins a la seva decisió, l'executivitat de la resolució del/de la president/a.
27.1 El laude només pot ser anul·lat quan la part que sol·licita l'anul·lació al·legui i provi:
a) Que la clàusula de submissió a l'arbitratge o, si s'escau, el conveni arbitral, no existeix o no és vàlida.
b) Que no ha estat degudament notificada la realització de les actuacions arbitrals o no ha pogut, per qualsevol altra raó, fer valer els seus drets.
c) Que la Junta ha resolt sobre qüestions no sotmeses a la seva decisió.
d) Que la designació de les persones àrbitres o el procediment arbitral no s'han ajustat a l'acord entre les parts, llevat que l'acord sigui contrari a una norma imperativa de la Llei 60/2003, de 23 de desembre, d'arbitratge o, a falta de l'esmentat acord, que no s'han ajustat a aquesta Llei.
e) Que la Junta ha resolt sobre qüestions no susceptibles d'arbitratge.
f) Que el laude és contrari a l'ordre públic.
Els motius que contenen els paràgrafs b), e) i f) d'aquest apartat poden ser apreciats pel tribunal que conegui de l'acció d'anul·lació d'ofici o a instància del ministeri fiscal en relació amb els interessos la defensa dels quals li està legalment atribuïda.
En els casos que preveuen els paràgrafs c) i e) l'anul·lació afecta només els pronunciaments del laude sobre qüestions no sotmeses a decisió de la Junta o no susceptibles d'arbitratge, sempre que es puguin separar de les altres.
27.2 L'acció d'anul·lació del laude s'ha d'exercir dins els dos mesos següents a la notificació o, en cas que s'hagi sol·licitat correcció, aclariment o complement del laude, des de la notificació de la resolució sobre aquesta sol·licitud, o des de l'expiració del termini per adoptar-la.
27.3 L'acció d'anul·lació se substancia per les vies del judici verbal.
No obstant això, la demanda s'ha de presentar d'acord amb el que estableix l'article 399 de la Llei d'enjudiciament civil, acompanyada dels documents justificatius de la clàusula de submissió a l'arbitratge o del conveni arbitral i del laude, i, si escau, ha de contenir la proposició dels mitjans de prova la pràctica dels quals interessi la part actora.
La demanda s'ha de traslladar a la part demandada perquè contesti en el termini de vint dies.
En la contestació la part demandada ha de proposar els mitjans de prova de què s'intenti valer.
Contestada la demanda o transcorregut el termini corresponent, s'ha de citar les parts a la vista, en la qual la part actora pot proposar la pràctica de prova en relació amb el que hagi al·legat la part demandada en la contestació.
28.1 L'execució forçosa dels laudes es regeix pel que disposen la Llei d'enjudiciament civil i aquest article.
No obstant això, en aquest cas la part executada pot sol·licitar al tribunal competent la suspensió de l'execució, sempre que ofereixi caució pel valor de la condemna més els danys i perjudicis que es puguin derivar de la demora en l'execució del laude.
Presentada la sol·licitud de suspensió, el tribunal, després d'escoltar la part executant, ha de resoldre sobre la caució.
28.2 S'ha d'alçar la suspensió i ordenar que continuï l'execució quan consti al tribunal la desestimació de l'acció d'anul·lació, sens perjudici del dret de la part executant de sol·licitar, si escau, indemnització dels danys i perjudicis causats per la demora en l'execució, per mitjà de les vies ordenades als articles 712 i següents de la Llei d'enjudiciament civil.
S'ha d'alçar l'execució, amb els efectes que preveuen els articles 533 i 534 de la Llei d'enjudiciament civil, quan consti en el tribunal que ha estat estimada l'acció d'anul·lació.
Si l'anul·lació només afecta les qüestions a què es refereix l'últim paràgraf de l'article 27.1 i subsisteixen altres pronunciaments del laude, es considera estimació parcial, als efectes que preveu l'apartat 2 de l'article 533 de la Llei d'enjudiciament civil.
Els laudes de la Junta Arbitral de Contractes dIntegració s'aproven amb la deliberació i votació prèvies de l'òrgan, degudament convocat.
30.1 El president o la presidenta convoca les sessions de la Junta Arbitral per iniciativa pròpia, un cop cada trimestre, o a petició escrita de com a mínim cinc membres.
La convocatòria es tramet amb tres dies d'anticipació, llevat dels casos urgents, en els quals serà suficient una anticipació de vint-i-quatre hores.
30.2 La convocatòria la formula el secretari o la secretària per ordre del president o la presidenta.
Assenyala el lloc, el dia i l'hora de la reunió i conté l'ordre del dia.
La convocatòria es tramet a totes les persones membres de la Junta Arbitral.
30.3 Juntament amb la convocatòria, s'adjunta l'acta de la sessió anterior i una còpia dels documents, les propostes de laude i les sol·licituds d'arbitratge que s'hagin presentat.
Les sessions de la Junta Arbitral es desenvolupen a porta tancada.
Excepcionalment, poden ser públiques aquelles en què la memòria es presenta al/a la conseller/a d'Agricultura, Alimentació i Acció Rural, així com les altres en què el president o la presidenta així ho acordi en atenció al seu caràcter protocol·lari.
A les sessions públiques no es pot donar compte de cap expedient sotmès a laude.
No es poden adoptar acords vàlids sobre temes o matèries no incloses a l'ordre del dia, llevat que hi siguin presents tots els membres i que així ho decideixi la majoria.
En cas d'absència de la persona membre titular i de la seva suplent no es pot delegar la representació.
Això no obstant, és permès que puguin, a través de la persona membre titular, adreçar al president o la presidenta un escrit per expressar la seva opinió i comunicar-la als reunits.
Aquesta opinió no té la consideració de vot a cap efecte.
Les reunions de la Junta Arbitral es duen a terme de la manera següent:
a) El president o la presidenta obre la sessió i la declara vàlida, si es dóna el quòrum necessari per constituir-la.
b) Se sotmet a aprovació l'acta de la sessió anterior, en la qual es fan constar les observacions que els assistents accepten.
c) El president o la presidenta informa les persones membres sobre les qüestions relacionades amb l'activitat de la Junta i el secretari o la secretària dóna compte de les disposicions publicades d'interès de les qüestions que el president o la presidenta o la mateixa Junta li hagin encomanat.
d) El president o la presidenta, d'ofici o a petició del ponent que faci el seguiment d'un dictamen extern, pot acordar l'assistència de l'advocat/ada o jurista extern/a a la sessió de la Junta, sense dret a vot.
e) Es deliberen els diversos punts de l'ordre del dia.
El president o la presidenta regula les intervencions de les persones membres i dóna la paraula a la persona ponent les vegades que calgui.
L'ordre d'intervenció és el de petició de paraula.
Quan l'adequada ordenació del debat requereixi l'alteració d'aquest ordre, així ho ha de disposar el president o la presidenta.
f) Quan el president o la presidenta considera que un punt ha estat suficientment debatut, n'ordena la votació, sens perjudici del que disposa l'article 37.
No són admissibles les abstencions en la votació, llevat dels casos d'obligació legal d'abstenir-se.
g) Exhaurit l'ordre del dia, el/la president/a aixeca la sessió.
Si no hi ha temps suficient, a judici de les persones assistents, se suspèn la sessió i el/la president/a en convoca la continuació.
També pot aixecar la sessió i incloure a l'ordre del dia de la propera els punts que no hagin pogut ser debatuts.
Les propostes que fa el president o la presidenta s'entenen que s'han aprovat per assentiment quan, un cop enunciades, no susciten cap objecció; altrament, es realitza la votació ordinària.
Els membres poden sol·licitar que un assumpte quedi sobre la mesa fins a la propera sessió.
El/La president/a decideix sobre la petició.
Si la sol·licitud ha estat formulada per la persona ponent, el/la president/a només pot denegar-la si es tracta d'un assumpte urgent o bé si ja havia quedat sobre la mesa en una sessió anterior.
El secretari o la secretària estén les actes de les reunions, a les quals ha de fer constar la relació de les persones membres que hi han assistit; les persones membres que n'han excusat l'assistència; les qüestions que s'hi han tractat; els punts principals de la deliberació; els acords presos i, si escau, els vots particulars que s'hi hagin pogut formular.
Signa les actes el secretari o la secretària, amb el vistiplau del president o la presidenta.